**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**«ԻՐԱՎԱԲԱՆԱԿԱՆ ԱՆՁԱՆՑ ՊԵՏԱԿԱՆ ԳՐԱՆՑՄԱՆ, ԻՐԱՎԱԲԱՆԱԿԱՆ ԱՆՁԱՆՑ ԱՌԱՆՁՆԱՑՎԱԾ ՍՏՈՐԱԲԱԺԱՆՈՒՄՆԵՐԻ, ՀԻՄՆԱՐԿՆԵՐԻ ԵՎ ԱՆՀԱՏ ՁԵՌՆԱՐԿԱՏԵՐԵՐԻ ՊԵՏԱԿԱՆ ՀԱՇՎԱՌՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

1. «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» 2001 թվականի ապրիլի 3-ի ՀՕ-169 օրենքի (այսուհետ՝ Օրենք) 3-րդ հոդվածի 1-ին մասում՝
2. 7-րդ կետից հանել «օրենքով նախատեսված դեպքերում՝ իրավաբանական անձանց իրական սեփականատերերի,» բառերը․
3. ուժը կորցրած ճանաչել 23-րդ և 24-րդ կետերը․
4. 25-րդ կետի «ա» և «բ» ենթակետերը շարադրել հետևյալ խմբագրությամբ․

«ա. որոնցից մեկին ուղղակի կամ անուղղակի պատկանում է մյուսի կանոնադրական կապիտալում 20 և ավելի տոկոս մասնակցություն․

բ. որոնցից մեկի կանոնադրական կապիտալում մասնակցության 20 և ավելի տոկոսն ուղղակի կամ անուղղակի պատկանում է ֆիզիկական անձին, որին ուղղակի կամ անուղղակի կերպով պատկանում է նաև մյուս իրավաբանական անձի կանոնադրական կապիտալում 20 և ավելի տոկոս մասնակցություն․»․

1. 26-րդ կետը շարադրել հետևյալ խմբագրությամբ․

«26) **փոխկապակցված ֆիզիկական և իրավաբանական անձինք՝** ֆիզիկական և իրավաբանական անձինք, եթե՝

ա. ֆիզիկական անձին ուղղակի կամ անուղղակի պատկանում է 20 և ավելի տոկոս մասնակցություն իրավաբանական անձի կանոնադրական կապիտալում.

բ. ֆիզիկական անձն օրենքով չարգելված այլ ձևով հնարավորություն ունի կանխորոշելու իրավաբանական անձի որոշումները.

գ. ֆիզիկական և իրավաբանական անձը գործել են համաձայնեցված՝ ելնելով ընդհանուր տնտեսական շահերից»

1. 27-րդ կետը շարադրել հետևյալ բովանդակությամբ․

«27) **փոխկապակցված ֆիզիկական անձինք՝** անձը և նրա ամուսինը, անչափահաս զավակը, անձի խնամակալության կամ հոգաբարձության տակ գտնվող անձը, անձի հետ համատեղ բնակվող յուրաքանչյուր չափահաս անձ, ինչպես նաև ֆիզիկական անձինք, որոնք գործել են համաձայնեցված՝ ելնելով ընդհանուր տնտեսական շահերից»․

1. 28-րդ կետը շարադրել հետևյալ բովանդակությամբ․

«28) **միջանկյալ իրավաբանական անձ՝** իրավաբանական անձ-իրական շահառու շղթայում գործող ցանկացած այլ իրավաբանական անձ»։

1. Օրենքի 6-րդ հոդվածում՝
2. 1-ին մասը «տեղեկատվության» բառից հետո լրացնել «,ինչպես նաև սույն օրենքով նախատեսված այլ տեղեկատվության» բառերով.
3. լրացնել հետևյալ բովանդակությամբ 3-րդ մասով.

«3. Անչափահասների վերաբերյալ գրանցամատյանում գրառված տեղեկատվությունը հանվում է հրապարակային տեղեկատվության ծավալից շահագրգիռ անձի դիմումի հիման վրա»։

1. Օրենքի 26-րդ հոդվածում՝
2. 1-ին մասը լրացնել հետևյալ բովանդակությամբ 23-րդ կետով.

«23) տեղեկություններ իրավաբանական անձի իրական շահառուների վերաբերյալ (անունը, ազգանունը, քաղաքացիությունը, ծննդյան ամսաթիվը, անձը հաստատող փաստաթղթի տվյալները, ՀԾՀ, բնակության (հաշվառման) վայրը, աշխատանքի վայրը, կապի միջոցները, իրական շահառու դառնալու և նշված կարգավիճակը դադարելու ամսաթիվը, իրական շահառուի շահերի բնույթը և ծավալը)»:

1. 20-27-րդ մասերն ուժը կորցրած ճանաչել:
2. Օրենքի 39-րդ հոդվածի 3.1-ին մասն ուժը կորցրած ճանաչել:
3. Օրենքը լրացնել հետևյալ բովանդակությամբ 12.1-ին գլխով.

«**ԳԼՈՒԽ 12.1**

**ԳՐԱՆՑԱՄԱՏՅԱՆՈՒՄ ԻՐԱՎԱԲԱՆԱԿԱՆ ԱՆՁԱՆՑ ԻՐԱԿԱՆ ՇԱՀԱՌՈՒՆԵՐԻ ՎԵՐԱԲԵՐՅԱԼ ՏԵՂԵԿՈՒԹՅՈՒՆՆԵՐԻ ԳՐԱՌՈՒՄԸ**

|  |  |
| --- | --- |
| **Հոդված 60.1.** | **Իրավաբանական անձանց իրական շահառուները** |

1. Սույն օրենքի իմաստով իրական շահառու է հանդիսանում այն ֆիզիկական անձը, ում փաստացի պատկանում է իրավաբանական անձը կամ ով այն փաստացի վերահսկում է։
2. Սույն հոդվածի 1-ին մասի իմաստով անձը համարվում է իրական շահառու ներառյալ այն դեպքերում, երբ տվյալն անձը՝
   1. իրավաբանական անձի կանոնադրական կապիտալում իր ուղղակի կամ անուղղակի (այդ թվում՝ միջանկյալ իրավաբանական անձանց միջոցով) մասնակցության ուժով տիրապետում է կամ վերահսկում է ձայների ընդհանուր թվի 20 և ավելի տոկոսը․
   2. իրավունք ունի նշանակելու կամ հեռացնելու իրավաբանական անձի կառավարման մարմինների անդամների մեծամասնությանը․
   3. մասնակցի կամ իրավաբանական անձի հետ համաձայնության, իրավաբանական անձի կանոնադրության կամ այլ հանգամանքների ուժով հնարավորություն ունի իրականացնել վերահսկողություն սույն մասի 1-ին և 2-րդ կետերով սահմանված եղանակներով։
3. Ոչ առևտրային կազմակերպությունների դեպքում սույն հոդվածի 1-ին մասի իմաստով ֆիզիկական անձը համարվում է իրական շահառու ներառյալ այն դեպքերում, երբ տվյալն անձը՝
   1. իրավաբանական անձի բարձրագույն մարմնի կողմից ձևավերված խորհրդի, վերահսկողական կամ այլ մարմնի անդամ է․
   2. իրավաբանական անձի շահառու է, որը ստացել է իրավաբանական անձի կողմից մեկ տարվա ընթացքում բաշխված միջոցների 20 և ավելի տոկոսը կամ նույն պայմաններին բավարարող շահառու իրավաբանական անձին վերահսկող անձ է։
4. Անձը համարվում է իրական շահառու, եթե նա սույն հոդվածով նախատեսված պայմանները բավարարում է առանձին կամ իր հետ փոխկապակցված ֆիզիկական կամ իրավաբանական անձի հետ համատեղ։
5. Եթե իրավաբանական անձի իրական շահառուին անհնար է հայտնաբերել սույն հոդվածի 1-4-րդ մասերի կիրառմամբ, ապա իրավաբանական անձի իրական շահառու են համարվում այն անձինք, որոնք վերահսկում են իրավաբանական անձը վերջինիս մարմիններում իրենց զբաղեցրած պաշտոնի ուժով։
6. Ոլորտային օրենսդրությամբ կարող են սահմանվել իրական շահառուների բացահայտման սույն հոդվածի 2-րդ և 3-րդ կետերով նախատեսված չափանիշներից ավելի բարձր չափանիշներ, եթե դա բխում է իրավաբանական անձի գործունեության ոլորտի առանձնահատկություններից կամ Հայաստանի Հանրապետության միջազգային պայմանագրերից։

|  |  |
| --- | --- |
| **Հոդված 60.2.** | **Իրավաբանական անձանց իրական շահառուների հայտնաբերումը** |

1. Հայաստանի Հանրապետության տարածքում գրանցված իրավաբանական անձը պարտավոր է տիրապետել արժանահավատ տեղեկատվության իր իրական շահառուների և իրավաբանական անձի կապիտալում նրանց շահերի բնույթի և ծավալի վերաբերյալ։ Եթե իրական շահառուին անհնար է հայտնաբերել, ապա իրավաբանական անձը պարտավոր է տիրապետել արժանահավատ տեղեկատվության հայտնաբերման անհնարինության վերաբերյալ։
2. Սույն հոդվածի 1-ին մասով նախատեսված տեղեկատվության բացահայտման համար իրավաբանական անձը պարտավոր է պարբերաբար, բայց ոչ պակաս, քան տարին մեկ անգամ, իրականացնել պատշաճ ուսումնասիրություն՝ պահպանելով իրականացված ուսումնասիրությանն առնչվող բոլոր փաստաթղթերը։ Սույն մասով նախատեսված փաստաթղթերը ենթակա են պահպանման առնվազն հինգ տարի պատշաճ ուսումնասիրության իրականացման պահից, բայց ոչ պակաս, քան հինգ տարի սկսած այն պահից, երբ անձը, ում դրանք առնչվում են, դադարում է լինել իրավաբանական անձի իրական շահառու։ Սույն մասով նախատեսված փաստաթղթերն իրենց լիազորությունների իրականացման նպատակով ներկայացված պահանջի հիման վրա անմիջապես, բայց ոչ ուշ, քան հնգօրյա ժամկետում, հասնելիս են դարձվում գործակալությանը և պետական մարմիններին։
3. Սույն հոդվածի 2-րդ մասով նախատեսված պատշաճ ուսումնասիրության իրականացման ընթացքում իրավաբանական անձը պարտավոր է հարցումներով դիմել այն անձանց, որոնց իրական շահառու հանդիսանալու վերաբերյալ առկա են կասկածներ, ինչպես նաև իրավաբանական անձի մասնակիցներին կամ մասնակից իրավաբանական անձանց ներկայացուցիչներին, որոնք կարող են տիրապետել իրավաբանական անձի իրական շահառուների վերաբերյալ տեղեկատվության։ Սույն մասով նախատեսված հարցում ստացած անձինք պարտավոր են քսան օրվա ընթացքում պատասխանել հարցմանը և հարցումն իրականացրած իրավաբանական անձին տրամադրել իրական շահառուների վերաբերյալ հայտարարագրի ներկայացման համար անհրաժեշտ տեղեկատվություն և փաստաթղթեր։

4. Իրավաբանական անձի իրական շահառուները պարտավոր են իրենց իրական շահառուի կարգավիճակ ձեռք բերելու կամ իրենց առնչվող տվյալների փոփոխվելու պահից քսան օրվա ընթացքում այդ մասին տեղեկացնել հայտարարագիր ներկայացնելու պարտականություն ունեցող իրավաբանական անձին և տրամադրել իրական շահառուների վերաբերյալ հայտարարագրի ներկայացման համար անհրաժեշտ տեղեկատվություն և փաստաթղթեր։

|  |  |
| --- | --- |
| **Հոդված 60.3.** | **Իրավաբանական անձանց իրական շահառուների բացահայտումը** |

1. Հայաստանի Հանրապետության տարածքում գրանցված իրավաբանական անձը պարտավոր է սույն օրենքով նախատեսված պատշաճ ուսումնասիրության արդյունքներով գործակալություն ներկայացնել իր իրական շահառուների վերաբերյալ հայտարարագիր։
2. Իրական շահառուների վերաբերյալ հայտարարագրում ներառվում են տեղեկություներ՝
   1. իրավաբանական անձի անունից հայտարարագիրը ներկայացնող անձի վերաբերյալ (անունը, ազգանունը և պաշտոնը).
   2. իրավաբանական անձի բաժնետոմսերի ցուցակման վերաբերյալ․
   3. իրավաբանական անձն ամբողջությամբ վերահսկող իրավաբանական անձի բաժնետոմսերի ցուցակման վերաբերյալ, ցուցակված բաժնետոմսերով իրավաբանական անձի վերաբերյալ (ներառյալ՝ գործադիր մարմնի ղեկավարի անունը և ազգանունը), ինչպես նաև այսպիսի իրավաբանական անձի շահերի ծավալի վերաբերյալ․
   4. իրավաբանական անձի կապիտալում պետության, համայնքի կամ միջազգային կազմակերպության մասնակցության ծավալների վերաբերյալ․
   5. իրավաբանական անձի իրական շահառուների վերաբերյալ (անունը, ազգանունը, քաղաքացիությունը, ծննդյան ամսաթիվը, անձը հաստատող փաստաթղթի տվյալները, ՀԾՀ, բնակության (հաշվառման) վայրը, աշխատանքի վայրը, կապի միջոցները, իրական շահառու դառնալու ամսաթիվը)․
   6. իրավաբանական անձի իրական շահառուի շահերի բնույթի և ծավալի վերաբերյալ․
   7. միջանկյալ իրավաբանական անձանց վերաբերյալ (ներառյալ՝ գործադիր մարմնի ղեկավարի անունը և ազգանունը), եթե հայտարարագրում կատարվել է նշում անուղղակի մասնակցության առկայության մասին․
3. Ցուցակված բաժնետոմսերով առևտրային կազմակերպությունները կամ այնպիսի առևտրային կազմակերպությունները, որոնց ամբողջությամբ վերահսկում է ցուցակված բաժնետոմսերով մեկ այլ առևտրային կազմակերպություն, ներկայացնում են միայն սույն հոդվածի 2-րդ մասի 1-ին, 2-րդ և 7-րդ կետերով նախատեսված տեղեկությունները, եթե իրավաբանական անձի բաժնետոմսերը ցուցակված են կարգավորվող շուկայում, որտեղ իրական շահառուների բացահայտման չափանիշները համարժեք են սույն օրենքով նախատեսված չափանիշներին։ Սույն օրենքով նախատեսված չափանիշներին համապատասխանող կարգավորվող շուկաներ ունեցող պետությունների կամ առանձին կարգավորվող շուկաների ցանկը սահմանում է Հայաստանի Հանրապետության կենտրոնական բանկի խորհուրդը։
4. Իրական շահառուների վերաբերյալ հայտարարագիրը ենթակա է ներկայացման սույն օրենքով սահմանված կարգով իրավաբանական անձի գրանցման պահից 40 օրվա ընթացքում։ Իրական շահառուների վերաբերյալ տվյալների փոփոխման դեպքում դրանք ենթակա են հայտարարագրման իրավաբանական անձին հայտնի դառնալուց հետո անմիջապես, բայց ոչ ուշ, քան 40 օրվա ընթացքում։
5. Անկախ սույն հոդվածի 4-րդ մասով նախատեսված ժամկետներից՝ մինչև յուրաքանչյուր տարվա փետրվարի 20-ը իրավաբանական անձը պարտավոր է գործակալություն ներկայացնել․
   1. հաստատում առ այն, որ իրական շահառուների վերաբերյալ գործակալություն ներկայացված վերջին հայտարարագիրը պարունակում է արդիական տեղեկատվություն նախորդ տարվա դեկտեմբերի 31-ի դրությամբ, կամ․
   2. փոփոխված տեղեկատվություն իրավաբանական անձի իրական շահառուների վերաբերյալ։
6. Իրավաբանական անձանց իրական շահառուների վերաբերյալ հայտարարագրի ձևը, դրա լրացման և ներկայացման կարգը, իրական շահառուների վերաբերյալ գործակալություն ներկայացված վերջին հայտարարագրի հաստատման կարգը սահմանում է արդարադատության նախարարը։

|  |  |
| --- | --- |
| **Հոդված 60.4.** | **Իրավաբանական անձանց իրական շահառուների վերաբերյալ տեղեկությունների պետական գրանցումը և հրապարակումը** |

1. Իրավաբանական անձանց իրական շահառուների վերաբերյալ տեղեկությունների պետական գրանցման համար գործակալություն է ներկայացվում՝
   1. իրավաբանական անձի իրական շահառուների վերաբերյալ հայտարարագիրը․
   2. պետական տուրքի վճարումը հավաստող փաստաթուղթ։
2. Իրական շահառուների փոփոխության գրանցման համար գործակալություն է ներկայացվում՝
   1. իրավաբանական անձի իրական շահառուների վերաբերյալ հայտարարագրի փոփոխությունները, լրացումները կամ նոր հայտարարագիրը․
   2. պետական տուրքի վճարումը հավաստող փաստաթուղթ։
3. Եթե իրավաբանական անձի իրական շահառուն օտարերկրյա ֆիզիկական անձ է, ապա պետական գրանցման համար, սույն հոդվածի 1-ին և 2-րդ մասերով նախատեսված փաստաթղթերից բացի, ներկայացվում է տվյալ անձի անձնագրի կամ անձը հաստատող այլ փաստաթղթի պատճենը՝ վավերացված և հայերեն թարգմանված:
4. Իրավաբանական անձանց իրական շահառուների վերաբերյալ տեղեկությունները հրապարակային են՝ բացառությամբ իրական շահառուների ծննդյան օրվա, անձը հաստատող փաստաթղթի տվյալների, ՀԾՀ կամ այլ համարժեք տվյալների, բնակության և հաշվառման հասցեների, աշխատանքի վայրի և կոնտակտային տվյալների։
5. Իրավաբանական անձանց իրական շահառուների վերաբերյալ տեղեկությունները հրապարակվում են գործակալության պաշտոնական կայքում և բաց են համընդհանուր ծանոթացման համար։

|  |  |
| --- | --- |
| **Հոդված 60.5.** | **Իրավաբանական անձանց իրական շահառուների վերաբերյալ տեղեկությունների արժանահավատության ապահովումը** |

1. Գործակալությունն իրականացնում է ընթացիկ վերահսկողություն իրավաբանական անձանց իրական շահառուների վերաբերյալ տեղեկությունների արժանահավատության ապահովման նպատակով։
2. Իրավաբանական անձանց իրական շահառուների վերաբերյալ տեղեկությունների արժանահավատության առնչությամբ կասկածներ հայտնաբերելու դեպքում ինքնաշխատ համակարգերի միջոցով գրանցամատյանում գրառված տեղեկություններ ստանալու իրավասություն ունեցող անձիք այդ մասին ծանուցում են գործակալությունը, եթե այդպիսի կասկածը հայտնաբերվել է՝
   1. պետական մարմնի կողմից իր լիազորությունների իրականացման ընթացքում․
   2. «Փողերի լվացման և ահաբեկչության ֆինանսավորման դեմ պայքարի մասին» Հայաստանի Հանրապետության օրենքով նախատեսված հաշվետվություն տրամադրող անձի կողմից հաճախորդի պատշաճ ուսումնասիրություն իրականացնելու ընթացքում։
3. Գործակալությունն իր նախաձեռնությամբ կամ դիմումի հիման վրա կարող է հարուցել վարույթ իրական շահառուների հայտարարագրման սույն օրենքով նախատեսված պահանջների պահպանումը ստուգելու նպատակով, իսկ խախտում հայտնաբերելու դեպքում՝ կիրառել օրենքով սահմանված վարչական պատասխանատվության միջոցներ։
4. Սույն հոդվածով նախատեսված գործառույթներն իրականացնելիս գործակալությունն իրավասու է պետական և տեղական ինքնակառավարման մարմիններից պահանջելու և ստանալու իրական շահառուների վերաբերյալ հայտարարագիր ներկայացնելու պարտականություն ունեցող իրավաբանական անձանց առնչվող տեղեկություններ և փաստաթղթեր։
5. Սույն հոդվածով նախատեսված գործառույթներն իրականացնելիս Հայաստանի Հանրապետության քրեական օրենսգրքով արգելված արարքի հատկանիշներ հայտնաբերելու դեպքում, ինչպես նաև եթե տեղեկատվության արժանահավատության առնչությամբ կասկածների առկայության դեպքում իրավաբանական անձը գործակալության պահանջով չի ներկայացնում իր հայտարարագրի հիմքում ընկած պատշաճ ուսումնասիրության փաստաթղթերը կամ դրանք բավարար չեն կասկածները փարատելու համար, գործակալությունը նյութերը եռօրյա ժամկետում ուղարկում է գլխավոր դատախազություն՝ ընդունելով վարչական վարույթը կասեցնելու մասին որոշում։
6. Սույն օրենքի 60.3-րդ հոդվածի 5-րդ մասով նախատեսված պարտականությունը երկու տարի անընդմեջ չկատարելու, ինչպես նաև սույն գլխի կանոններն այլ կերպ կոպիտ խախտելու դեպքում գործակալությունը կարող է դիմել դատարան՝ իրավաբանական անձին լուծարելու պահանջով։
7. Լիցենզավորման ենթակա գործունեություն իրականացնող իրավաբանական անձանց առնչությամբ սույն օրենքով նախատեսված կարգով վարչական պատասխանատվություն կիրառելու, իրավաբանական անձին առնչվող նյութերը գլխավոր դատախազություն ներկայացնելու կամ իրավաբանական անձին լուծարելու պահանջը դատարան ներկայացնելու դեպքում գործակալությունն այդ մասին ծանուցում է նաև համապատասխան լիցենզավորող մարմնին։»։
8. Օրենքի 61-րդ հոդվածում՝
9. 1-ին մասը «պետական միասնական գրանցամատյանի» բառերից հետո լրացնել «հրապարակային» բառով:
10. 2-րդ մասում «իրական սեփականատերերերի վերաբերյալ տեղեկությունները» բառերը փոխարինել «սույն օրենքով նախատեսված դեպքերում այլ տեղեկությունները» բառերով:
11. Օրենքի 62-րդ հոդվածի 3-րդ մասի 12.1-ին կետը շարադրել հետևյալ խմբագրությամբ.

«12.1) իրական շահառուների վերաբերյալ տեղեկությունները (անունը, ազգանունը, քաղաքացիությունը, իրական շահառու դառնալու և նշված կարգավիճակը դադարելու ամսաթիվը, իրավաբանական անձի կապիտալում շահերի բնույթը և ծավալը)․»:

1. Օրենքի 66-րդ հոդվածի 3-րդ մասն ուժը կորցրած ճանաչել:
3. Սույն օրենքն ուժի մեջ է մտնում 2021 թվականի հունվարի 1-ից։
4. Հանրային ծառայությունների կարգավորվող ոլորտում գործունեություն իրականացնող, ինչպես նաև տեսալսողական մեդիածառայություն մատուցող իրավաբանական անձանց համար սույն օրենքով նախատեսված պարտականությունները ծագում են օրենքի ուժի մեջ մտնելու օրվանից։
5. Սույն հոդվածի 2-րդ մասում չներառված իրավաբանական անձանց համար սույն օրենքով նախատեսված պարտականությունները ծագում են 2022 թվականի հունվարի 1-ից։
6. Սույն հոդվածի 2-րդ և 3-րդ մասով նախատեսված օրվա դրությամբ Հայաստանի Հանրապետության տարածքում գրանցված իրավաբանական անձինք պարտավոր են իրական շահառուների վերաբերյալ սույն օրենքով նախատեսված հայտարարագիրը ներկայացնել սույն օրենքով նախատեսված պարտականությունները ծագելու օրվանից երկու ամսվա ընթացքում։
7. Իրավաբանական անձանց իրական շահառուների վերաբերյալ հայտարարագրի ձևը, դրա լրացման և ներկայացման կարգը, իրական շահառուների վերաբերյալ գործակալություն ներկայացված վերջին հայտարարագրի հաստատման կարգը արդարադատության նախարարի կողմից սահմանվում է սույն օրենքն ուժի մեջ մտնելուց հետո մեկամսյա ժամկետում։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ «ԸՆԴԵՐՔԻ ՄԱՍԻՆ ՕՐԵՆՍԳՐՔՈՒՄ» ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

1. Ընդերքի մասին օրենսգրքում (այսուհետ՝ Օրենսգիրք) «իրական սեփականատերերի վերաբերյալ տեղեկություններ բովանդակող քաղվածք» բոլոր բառերը և դրանց բոլոր հոլովաձևերը փոխարինել «իրական շահառուների վերաբերյալ տեղեկություններ բովանդակող քաղվածք» բառերով և դրանց հոլովաձևերով:
2. Օրենսգրքում 3-րդ հոդվածի 1-ին մասում՝
3. 4.1-ին կետն ուժը կորցրած ճանաչել.
4. լրացնել հետևյալ բովանդակությամբ 53-րդ կետով.

«53) **իրական շահառու՝** ««Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի համաձայն իրական շահառու հանդիսացող անձ, իսկ մետաղական օգտակար հանածոյի արդյունահանման նպատակով երկրաբանական ուսումնասիրության իրավունք կամ մետաղական օգտակար հանածոյի արդյունահանման իրավունք ունեցող իրավաբանական անձի դեպքում՝ ֆիզիկական անձ, որը՝

ա. իրավաբանական անձի կանոնադրական կապիտալում իր ուղղակի կամ անուղղակի (այդ թվում՝ միջանկյալ իրավաբանական անձանց միջոցով) մասնակցության ուժով տիրապետում է կամ վերահսկում է ընդհանուր ձայների թվի 10 և ավելի տոկոսը,

բ. իրավունք ունի նշանակելու կամ հեռացնելու իրավաբանական անձի կառավարման մարմինների անդամների մեծամասնությանը․

գ. մասնակցի կամ իրավաբանական անձի հետ համաձայնության, իրավաբանական անձի կանոնադրության կամ այլ հանգամանքների ուժով հնարավորություն ունի իրականացնել վերահսկողություն սույն կետի «ա» և «բ» ենթակետերով սահմանված եղանակներով․

դ․ իրավաբանական անձից անհատույց ստացել է տվյալ իրավաբանական անձի տարեկան համախառն եկամտի առնվազն 15 տոկոսի չափով օգուտ:

Սույն կետի «ա» և «դ» հիմքերով հանրային պաշտոն զբաղեցնող անձը և նրա ընտանիքի անդամը համարվում են իրավաբանական անձի իրական շահառու՝ անկախ ունեցած ձայների և ստացված օգուտների մեծությունից».

1. լրացնել հետևյալ բովանդակությամբ 54-րդ կետով.

«54) **հանրային պաշտոն զբաղեցնող անձ՝** «Հանրային ծառայության մասին» օրենքով նախատեսված՝ շահերի հայտարարագիր ներկայացնելու պարտականություն ունեցող անձինք (բացառությամբ քննիչների), Հանրապետության նախագահի, Ազգային ժողովի նախագահի, վարչապետի, փոխվարչապետների, նախարարների խորհրդականների, Հայաստանի Հանրապետության դիվանագիտական ներկայացուցիչների, Ազգային անվտանգության խորհրդի քարտուղարի խորհրդականի, վարչապետի գլխավոր խորհրդականի, հատուկ հանձնարարություններով դեսպանի պաշտոն զբաղեցնող անձինք».

1. լրացնել հետևյալ բովանդակությամբ 55-րդ կետով.

«55) **հանրային պաշտոն զբաղեցնող անձի ընտանիքի անդամ՝** ամուսինը, անչափահաս զավակը (այդ թվում՝ որդեգրված), նրա խնամակալության կամ հոգաբարձության տակ գտնվող անձը, համատեղ բնակվող յուրաքանչյուր չափահաս անձը».

1. լրացնել հետևյալ բովանդակությամբ 56-րդ կետով.

«56) **իրական շահառուների վերաբերյալ տեղեկություններ բովանդակող քաղվածք`** միասնական պետական գրանցամատյանից տրվող՝ իրավաբանական անձի ամբողջական տեղեկություններ պարունակող քաղվածք, որտեղ ներառված են իրավաբանական անձի իրական շահառուների վերաբերյալ տեղեկություններ»:

1. Օրենքի 28-րդ հոդվածի 1.1-ին մասի 2-րդ կետում «իրական սեփականատերերի վերաբերյալ քաղվածքը» բառերը փոխարինել «իրական շահառուների վերաբերյալ տեղեկություններ բովանդակող քաղվածք»։
2. Օրենքի 30-րդ հոդվածի 2-րդ մասի 5-րդ կետում «իրական սեփականատերերի մասին քաղվածք» բառերը փոխարինել «իրական շահառուների վերաբերյալ տեղեկություններ բովանդակող քաղվածք» բառերով։
3. Օրենքի 33-րդ հոդվածի 2-րդ մասի 7.2-րդ կետում «իրական սեփականատերերի փոփոխության» բառերը փոխարինել «իրական շահառուի փոփոխության» բառերով։
4. Օրենքի 35-րդ հոդվածի 2-րդ մասի 6-րդ կետը շարադրել հետևյալ խմբագրությամբ․

«6) իրական շահառուի փոփոխության պետական գրանցումից հետո փոփոխության մասին լիազոր մարմնին 14 օրվա ընթացքում տեղեկացնելու պարտականությունը` ներկայացնելով իրական շահառուների վերաբերյալ տեղեկություններ բովանդակող քաղվածք։»։

1. Օրենքի 38-րդ հոդվածի 2-րդ մասի 7.1-ին կետում «իրական սեփականատերերի փոփոխության» բառերը փոխարինել «իրական շահառուի փոփոխության» բառերով։
2. Օրենքի 46-րդ հոդվածի 2-րդ մասի 2.2-րդ կետը շարադրել հետևյալ խմբագրությամբ՝

2.2) մետաղական օգտակար հանածոյի արդյունահանման նպատակով երկրաբանական ուսումնասիրության իրավունք ունեցողի դեպքում` «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքով սահմանված կարգով և ժամկետում իրավաբանական անձանց պետական գրանցում իրականացնող իրավասու պետական մարմնին ներկայացնել իրական շահառուների վերաբերյալ տեղեկություններ կամ իրական շահառուների վերաբերյալ արդեն գրառված տեղեկատվության փոփոխություններ և համապատասխան պետական գրանցումից հետո 14 օրվա ընթացքում դրա մասին տեղեկացնել լիազոր մարմնին՝ ներկայացնելով իրական շահառուների վերաբերյալ տեղեկություններ բովանդակող քաղվածք։

1. Օրենքի 49-րդ հոդվածի 2-րդ մասում՝
2. 8-րդ կետում հանել ««Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքով սահմանված» բառերը․
3. 8.1-ին կետում «իրական սեփականատերերի փոփոխության» բառերը փոխարինել «իրական շահառուի փոփոխության» բառերով:
4. Օրենքի 59-րդ հոդվածում 3-րդ մասի 18.2-րդ կետը շարադրել հետևյալ խմբագրությամբ․

«18.2) մետաղական օգտակար հանածոյի արդյունահանման իրավունք ունեցողի դեպքում` «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքով սահմանված կարգով և ժամկետում իրավաբանական անձանց պետական գրանցում իրականացնող իրավասու պետական մարմնին ներկայացնել իրական շահառուների վերաբերյալ տեղեկություններ կամ իրական շահառուների վերաբերյալ արդեն գրառված տեղեկատվության փոփոխություններ և համապատասխան պետական գրանցումից հետո 14 օրվա ընթացքում դրա մասին տեղեկացնել լիազոր մարմնին՝ ներկայացնելով իրական շահառուների վերաբերյալ տեղեկություններ բովանդակող քաղվածք.»

1. Օրենքի 80-րդ հոդվածի 11-րդ մասն ուժը կորցրած ճանաչել:
2. Սույն օրենքն ուժի մեջ է մտնում 2021 թվականի հունվարի 1-ից:
3. Սույն օրենքի կանոնների հիման վրա իրական շահառուների վերաբերյալ տեղեկությունները ենթակա է ներկայացման իրավաբանական անձանց պետական գրանցում իրականացնող իրավասու պետական մարմնին սույն օրենքի ուժի մեջ մտնելու օրվանից երկու ամսվա ընթացքում։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ «էՆԵՐԳԵՏԻԿԱՅԻ ՄԱՍԻՆ ՕՐԵՆՔՈՒՄ» ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

1. «Էներգետիկայի մասին» 2001 թվականի մարտի 7-ի ՀՕ-148 օրենքի (այսուհետ՝ Օրենք) 24-րդ հոդվածի 2.1-րդ մասն ուժը կորցրած ճանաչել:
2. Օրենքի 28.1-ին հոդվածն ուժը կորցրած ճանաչել:
3. Սույն օրենքն ուժի մեջ է մտնում 2021 թվականի հունվարի 1-ից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ «ԳՆՈՒՄՆԵՐԻ ՄԱՍԻՆ ՕՐԵՆՔՈՒՄ» ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

1. «Գնումների մասին» 2016 թվականի դեկտեմբերի 16-ի ՀՕ-21-Ն օրենքի 28-րդ հոդվածի 2-րդ մասի 2-րդ կետի «բ» ենթակետը շարադրել հետևյալ խմբագրությամբ.

«բ․ «Իրավաբանական անձանց պետական գրանցման, իրավաբանական անձանց ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի հիման վրա իրական շահառուների վերաբերյալ հայտարարագիր ներկայացնելու պարտականություն ունեցող իրավաբանական անձի դեպքում՝ հղում գնումների գործընթացին մասնակցող իրավաբանական անձի իրական շահառուների վերաբերյալ տեղեկություններ պարունակող կայքէջին, իսկ այլ իրավաբանական անձանց դեպքում՝ գնումների գործընթացին մասնակցող իրավաբանական անձի իրական շահառուների վերաբերյալ հայտարարագիր, որը լրացվում է «Իրավաբանական անձանց պետական գրանցման, իրավաբանական անձանց ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքով նախատեսված կանոններով»:

1. Սույն օրենքն ուժի մեջ է մտնում 2021 թվականի հունվարի 1-ից:
2. Սույն օրենքի գործողությունը տարածվում է գնումների այն գործընթացների վրա, որոնցով հրավերը հրապարակվել (ուղարկվել) է կամ որոնք այլ կերպ նախաձեռնվել են սույն օրենքի ուժի մեջ մտնելուց հետո։

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ «ՔՐԵԱԿԱՆ ՕՐԵՆՍԳՐՔՈՒՄ» ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

1. Քրեական օրենսգիրքը լրացնել հետևյալ բովանդակությամբ 206.1-ին հոդվածով.

«**Հոդված 215.2. Իրական շահառուների վերաբերյալ կեղծ տեղեկություններ ներկայացնելը**

1. Իրավաբանական անձանց պետական գրանցում իրականացնող իրավասու պետական մարմնին իրական շահառուների վերաբերյալ հայտարարագիր ներկայացնելու պարտականություն ունեցող անձի կողմից հայտարարագրում կեղծ տվյալ ներկայացնելը կամ հայտարարագրման ենթակա տվյալը թաքցնելը` պատժվում է տուգանքով՝ նվազագույն աշխատավարձի հարյուրապատիկից երեքհարյուրապատիկի չափով, կամ կալանքով՝ առավելագույնը մեկ ամիս ժամկետով, կամ ազատազրկմամբ՝ առավելագույնը մեկ տարի ժամկետով՝ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելով՝ առավելագույնը մեկ տարի ժամկետով:
2. Իրավաբանական անձանց պետական գրանցում իրականացնող իրավասու պետական մարմնին իրական շահառուների վերաբերյալ հայտարարագիր ներկայացնելու պարտականություն ունեցող անձին իրական շահառուների վերաբերյալ կեղծ տվյալ ներկայացնելը կամ հայտարարագրման ենթակա տվյալը թաքցնելը՝ պատժվում է տուգանքով՝ նվազագույն աշխատավարձի հարյուրապատիկից երեքհարյուրապատիկի չափով, կամ կալանքով՝ առավելագույնը մեկ ամիս ժամկետով, կամ ազատազրկմամբ՝ առավելագույնը մեկ տարի ժամկետով՝ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելով՝ առավելագույնը մեկ տարի ժամկետով»:
3. Սույն օրենքն ուժի մեջ է մտնում 2021 թվականի հունվարի 1-ից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՕՐԵՆՍԳՐՔՈՒՄ» ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

1. Վարչական իրավախախտումների վերաբերյալ օրենսգիրքը (այսուհետ՝ Օրենսգիրք) լրացնել հետևյալ բովանդակությամբ 169.28-րդ հոդվածով.

«**Հոդված 169.28. Իրական շահառուների վերաբերյալ տեղեկությունների բացահայտման կանոնները խախտելը**

1. Իրավաբանական անձանց պետական գրանցում իրականացնող իրավասու պետական մարմնին իրական շահառուների վերաբերյալ հայտարարագիր ներկայացնելու պարտականություն ունեցող անձի կողմից օրենքում սահմանված ժամկետում իրական շահառուների վերաբերյալ տեղեկություններ չներկայացնելը` առաջացնում է տուգանքի նշանակում՝ սահմանված նվազագույն աշխատավարձի երեսնապատիկից հարյուրապատիկի չափով:
2. Իրավաբանական անձանց պետական գրանցում իրականացնող իրավասու պետական մարմնին իրական շահառուների վերաբերյալ հայտարարագիր ներկայացնելու պարտականություն ունեցող անձի կողմից հայտարարագիրը՝ դրա լրացման նկատմամբ ներկայացվող պահանջների կամ ներկայացման կարգի խախտմամբ ներկայացնելը՝ առաջացնում է տուգանքի նշանակում՝ սահմանված նվազագույն աշխատավարձի երեսնապատիկից հարյուրապատիկի չափով:
3. Իրավաբանական անձանց պետական գրանցում իրականացնող իրավասու պետական մարմնին իրական շահառուների վերաբերյալ հայտարարագիր ներկայացնելու պարտականություն ունեցող անձի կողմից հայտարարագրում անզգուշությամբ սխալ կամ ոչ ամբողջական տվյալ ներկայացնելը՝ առաջացնում է տուգանքի նշանակում՝ սահմանված նվազագույն աշխատավարձի երեսնապատիկից հարյուրապատիկի չափով:
4. Իրական շահառուների բացահայտման նպատակով պատշաճ ուսումնասիրություն չիրականացնելը կամ իրականացված պատշաճ ուսումնասիրության ընթացքում ձեռք բերված տեղեկությունները և փաստաթղթերն օրենսդրությամբ սահմանված ժամկետներում չպահպանելը՝ առաջացնում է տուգանքի նշանակում՝ սահմանված նվազագույն աշխատավարձի երեսնապատիկից հարյուրապատիկի չափով։
5. Սույն հոդվածով նախատեսված արարքները կատարած անձն ազատվում է վարչական պատասխանատվությունից, եթե մինչև վարչական պատասխանատվության ենթարկվելու վերաբերյալ որոշում կայացնելը նա վերացրել է իր թույլ տված խախտումը և իրավաբանական անձանց պետական գրանցում իրականացնող իրավասու պետական մարմնին է ներկայացրել ապացույցներ այդ մասին:»:
6. Օրենսգրքի2231-րդ հոդվածի 1-ին մասում «սույն օրենսգրքի» բառերից հետոլրացնել «169.28-րդ,» բառերով։
7. Սույն օրենքն ուժի մեջ է մտնում 2021 թվականի հունվարի 1-ից: